**Явна поволанка**

**на приявйованє кандидатох за инструкторох**

Републични завод за статистику посила явну поволанку шицким заитересованим кандидатом же би ше у периодзе од **24. юния** (од 9.00 годзин) по **3. юлий 2022. року** (по 20.00 годзин) приявели за роботу **инструктора** пре запровадзанє **Попису жительства, обисцох и квартельох 2022**.

Заинтересовани кандидати ше можу приявиц лєм зоз пополньованьом **електронскей прияви** на веб-сайтох Републичного заводу за статистику [www.stat.gov.rs](http://www.stat.gov.rs/) и [popis2022.stat.gov.rs](http://www.popis2022.stat.gov.rs/).

**Задатки инструктора**

Инструкторе маю обовязку буц присутни на пейцдньовей обуки, звладац методолоґию Попису и роботу у апликацийох за зберанє податкох и мониторинґ, запровадзац пейцдньову обуку кандидатох за пописовачох и на териториї за хтору су задлужени провадзиц цек пописованя, контроловац роботу пописовачох хтори им додзелєни, давац им потребни упутства и помагац им у роботи и ришованю спорних ситуацийох под час пописованя. Єден инструктор, штреднє, задлужени за мониторинґ роботи седем пописовачох.

**Период анґажованя**

од 23. авґуста по 31. октобер 2022. року

Надпомнуце: под час обуки кандидатох за пописовачох, пририхтованя за роботу на терену и у теренскей реализациї Попису, роботни час ше прерозподзелює у складе зоз Планом активносцох и може уключовац и роботу през викенд.

**Общи условия хтори кандидат треба же би виполнєл:**

* державянство Републики Сербиї;
* место биваня або приявене место пребуваня у Републики Сербиї;
* найменєй 18 роки живота у хвильки пополньованя прияви;
* здобуте найменєй штиророчне штреднє образованє;
* же є нє осудзовани на кару гарешту найменєй шейсц мешаци, же процив кандидата нє порушане вишлїдзованє и же ше процив кандидата нє водзи виновни поступок.

**Окремни условия хтори кандидат ма виполнїц:**

* познаванє роботи на рахункару (MS Office, интернет) – предвидзене тестиранє кандидатох;
* можлївосц хаснованя власного рахункара и приступ ґу интернету у периодзе анґажованя.

Зоз вибранима кандидатами ше заключує:

* **Контракт о дочасових и почасових роботох** (нєзаняти особи, заняти особи зоз нєполним роботним часом, старосни пензионере), або
* **Контракт о дополнююцей роботи** (особа хтора занята зоз полним роботним часом при другому роботодавательови, односно чий роботодаватель нє Република Сербия).

**ВАЖНЕ НАДПОМНУЦЕ:** Завод нє одвичательни за евентуалне траценє правох роботно анґажованей особи до хторого може присц пре пременку його роботно-правного статусу и витворйованя надополнєня за роботу (напр: претаргованє виплацованя фамелийней пензиї, надополнєнє за случай нєзанятосци и под.).